潛心齋
作者：李處權
朝代：宋

paragraphs: 古之學爲已，今之學爲人。
始乎芒芴間，擴充遂無垠。
克已而復禮，天下皆歸仁。
尼父百世師，道妙聖且神。
天將爲木鐸，故未喪斯文。
賢哉顔氏子，至樂忘其貧。
語之而不惰，好學無與倫。
孟子養浩然，卓爾踵後塵。
萬鍾與千乘，不肯易其身。
茫茫自聖哲，六籍經幾秦。
末學更多岐，學海無問津。
伊川二先生，身修道愈振。
當年從之游，不減洙泗濵。
至今士氣盛，亦復民風淳。
柴子柯山秀，言厲即之温。
由來思無邪，果見德有鄰。
潛心坐一室，淡泊遺囂紛。
收視而返聽，自得于見聞。
先生雖云亡，書在傳日新。
得味極鑽仰，恍如入室親。
而我先君子，實預絳帳賓。
我亦聞緒餘，往往書諸紳。
多言反成蔽，目擊道乃存。
藜杖一幅巾，蚤晚來叩門。